Astrid Krag (S), 2024-11-19:
Tak for det, formand.
I Socialdemokratiet arbejder vi for et sammenhængende Danmark, hvor demokratiske værdier og vores fælles regler gælder alle steder i landet.
Derfor kan vi ikke acceptere parallelsamfund, hvor andre værdier og regler hersker.
Som en del af parallelsamfundsaftalen blev der indført regler i dagtilbudsloven om bedre fordeling af børn i daginstitutioner og obligatoriske læringstilbud på dagtilbudsområdet.
Formålet var og er at sikre, at børn fra udsatte boligområder i højere grad bliver optaget i daginstitutioner, hvor der er børn og også pædagoger fra andre miljøer end deres egne, hvilket understøtter udviklingen af deres sprog.
Der er konkret to ændringer i lovforslaget.
Med den første foreslår regeringen at ændre reglen om, at der maksimalt må være 30 pct. årligt optag af børn fra udsatte boligområder i en daginstitution.
Regeringen vil give kommunerne mulighed for at beslutte, at børn med bopæl i udsatte boligområder ikke skal indgå i loftet på de 30 pct., hvis mor og far er i beskæftigelse eller under uddannelse.
På den måde får kommunerne mulighed for at inddrage andre faktorer end bopæl ved fordelingen af dagtilbudspladser.
Forslaget giver forældre, der er i beskæftigelse og under uddannelse, bedre mulighed for at få plads i en daginstitution tæt på deres hjem, også selv om de bor i et udsat boligområde.
Det kan gøre det mere attraktivt for ressourcestærke familier at flytte ind i et udsat boligområde, og på den måde kan forslaget her forhåbentlig også bidrage til at skabe en mere blandet beboersammensætning i de udsatte boligområder.
Ja, jeg tænker faktisk – uden at have været i forhandlingslokalet, dengang vi lavede reglerne – at det her er fuldstændig i tråd med intentionen i den oprindelige aftale, hvor man netop gerne ville have ressourcestærke mennesker ind, så man får ændret beboersammensætningen i de her områder.
Så det er i virkeligheden meget tæt på at være en konsekvensrettelse, tænker jeg.
Jeg er i hvert fald glad for, at vi lægger op til at lave den her ændring nu.
Jeg er også glad for det andet forslag i lovforslaget, hvor regeringen ønsker at give kommunerne mulighed for at fortsætte parallelsamfundsindsatsen på dagtilbudsområdet, selv om et boligområde ikke længere er på listen over udsatte boligområder, fordi det har løftet sig.
For selv om et boligområde ikke længere er på listen over udsatte boligområder, er det jo ikke sådan, at alting ændrer sig over natten.
De børn, der bor og vokser op i området, vil ofte stadig være udfordret i de efterfølgende år – det kan være sprogligt eller på anden vis.
Derfor foreslår vi at ændre reglerne nu, så kommunerne får muligheden for at anvende reglerne, i op til 3 år efter at et boligområde er fjernet fra listen.
Det er godt for børnene, at den mulighed kommer.
Det er egentlig det, der står på bundlinjen for os i Socialdemokratiet: Børn skal have lige muligheder, uanset hvor de vokser op.
Vi tror på, at det er grundlæggende både sundt og vigtigt, at børn møder andre børn og voksne, som ikke ligner dem selv og deres forældre, og at alle børn bliver introduceret til det danske sprog og danske værdier, og derfor støtter vi også fra Socialdemokratiets side varmt op om lovforslaget.